فەرھاد وەکیلی

فەرھاد وەکیلی (١٩٦٦ لە سنە - ٩ی ئایاری ٢٠١٠ لە تاران) خەڵکی ڕۆژھەڵاتی کوردستان بوو کە بە تۆمەتی ئەندام بوون و ھاوکاری لەگەڵ پژاک لەلایەن کۆماری ئیسلامیی ئێرانەوە سزای سێدارەی بۆ دەرکرا و لە ٩ی ئایاری ٢٠١٠ (١٩ی بانەمەڕی ١٣٨٩ی کۆچی ھەتاوی) لەگەڵ عەلی حەیدەریان، فەرزاد کەمانگەر، شیرین عەلەم ھولی و مەھدی ئیسلامیان لە گرتووخانەی ئێڤین لە سێدارە درا.

 ژیاننامە 
فەرھاد وەکیلی کوڕی محەممەدسەعید و شەریفە ٢ی جۆزەردانی ساڵی ١٣٤٥ لە سنە لە دایک بوو و قوتابخانەی لەو شارە تەواو کرد و لە زانکۆی بروجێرد کشت و کاڵی خوێند و تا کاتی دەستبەسەر بوونی جیگری سەرۆکی ئیدارەی کشت و کاڵی پارێزگای سنە بوو. فەرھاد ٢٢ی خەرمانانی ساڵی ١٣٨٥ (١٣ی ئەیلوولی ٢٠٠٦) لە شوێنی کاری خۆی قۆڵبەست کرا؛ فەرھاد وەکیلی لە گرتووخانەکانی تاران، کەرەج، سنە و کرماشان لەژێر ئەشکەنجەیەکی دڕندانەدا بوو و ماوەیەکی زۆریش ئیزنی دیتنی کەسوکاری نەبوو.

 لە سێدارە دان 
فەرھاد مافی گرتنی پارێزەری نەبوو و لە ڕێکەوتی ١٠ی ڕێبەندانی ١٣٨٦ (٣٠ی کانوونی دووەمی ٢٠٠٨) لەلایەن لقی سی دادگای شۆڕشی تاران لە حەوت خولەکدا بە تۆمەتی ئەندامییەتی پژاک (محاربە - دژایەتی خودا) حوکمی دە ساڵ زیندان و سێدارەی بەسەردا سەپا و لە ١٩ی گوڵانی ١٣٨٩دا ھاوڕێ لەگەڵ چوار زیندانی تر کە سێیانیان کورد بوون، بە بێ ئاگادارکردنەوەی بنەماڵەکانیان و بە نھێنی لە پارکینگی گرتووخانەی ئێڤین لە دار دران و بە دزییەوە بە خاک ئەسپێردران و ھەنووکەش شوێنی ناشتنی تەرمەکانیان ڕوون نییە.

 سەرچاوەکان 

پۆل:کوردەکانی ڕۆژھەڵاتی کوردستان
پۆل:لەدایکبووانی ١٩٦٦
پۆل:مردووانی ٢٠١٠
پۆل:لەسێدارەدراوانی کورد
پۆل:شەھیدانی کورد
پۆل:خەڵکی سنە
پۆل:زیندووان